ক্যানসার আক্রান্ত এক কিশোরীর সাহায্যে এগিয়ে এলেন তৃণমূলের সাসপেন্ড হওয়া সাংসদ কুণাল ঘোষ। তাঁর ঘনিষ্ঠেরা জানিয়েছেন, সাংসদ হিসাবে যে বেতন পান তা থেকেই কুণাল দু’লক্ষ টাকা আর্থিক সাহায্য করেছেন ওই কিশোরীকে।
শনিবার একটি সংবাদপত্রে সাহায্যের আবেদন প্রকাশিত হয়। সেখানে বলা হয়, বিরাটির বাসিন্দা বছর বারোর মধুরিমা দত্ত দুরারোগ্য ব্লাড ক্যানসারে আক্রান্ত। চিকিৎসার জন্য প্রচুর অর্থের প্রয়োজন। অথচ তেমন সামর্থ্য নেই দত্ত পরিবারের। কুণালের ঘনিষ্ঠেরা জানিয়েছেন, শনিবার সকালেই সংবাদপত্রে আবেদনটি লক্ষ্য করে আর্থিক সাহায্য করার ইচ্ছাপ্রকাশ করেন তিনি। কুণালের পরিবারের তরফে বিরাটির দত্ত পরিবারের সঙ্গে যোগাযোগ করা হয়। বিকেলে কয়েকজন কুণাল-ঘনিষ্ঠ চেকবই নিয়ে প্রেসিডেন্সি সংশোধনাগারে পৌঁছন। রাতে দত্ত পরিবারের হাতে দু’লক্ষ টাকার চেক তুলে দেওয়া হয়। কুণালের আইনজীবী অয়ন চক্রবর্তী বলেন, ‘‘এটা একটা দৃষ্টান্ত। একটা মানুষ এতদিন ধরে জেলে বন্দি রয়েছেন। মানসিকভাবে বিপর্যস্ত তিনি। তা সত্ত্বেও তিনি (কুণাল) যেভাবে একজন ক্যানসার আক্রান্তের জন্য এগিয়ে এলেন তা অন্য সকলের কাছে একটা দৃষ্টান্ত হয়ে থাকবে। সাংসদ হিসাবে বেতন পান তিনি। সেই অ্যাকাউন্ট থেকেই দু’লক্ষ টাকা সাহায্য করেছেন কুণাল।’’

মধুরিমার হাতে চেক তুলে দেওয়া হচ্ছে।— নিজস্ব চিত্র
বিরাটির নারায়ণপল্লির বাসিন্দা মধুরিমা বরাহনগর রাজকুমারী মেমোরিয়াল গার্লস স্কুলের ছাত্রী। তার ক্যানসারের চিকিৎসার জন্য এখনই প্রায় ছ’লক্ষ টাকা প্রয়োজন। মধুরিমার বাবা কাপড়ের ব্যবসা করলেও ব্যয়বহুল চিকিৎসার খরচ সামলানোর সামর্থ্য নেই তাঁর। অগত্যা সংবাদপত্রে সাহায্যের আবেদন। মধুরিমার মা মহুয়া বলেন, ‘‘উনি (কুণাল) বিজ্ঞাপন দেখে সাহায্য করেছেন। এর জন্য ওঁকে অসংখ্য ধন্যবাদ। আসলে কোনও ধন্যবাদই বোধহয় যথেষ্ট নয়। আমাদের এখন অনেক টাকার প্রয়োজন। এই দৃষ্টান্ত দেখে যদি আরও অনেকে এগিয়ে আসেন তাহলে আমার মেয়ের চিকিৎসা হবে।’’ মহুয়ার কথায়, ‘‘মধুরিমার অস্থিমজ্জা প্রতিস্থাপনের জন্যও অনেক টাকা প্রয়োজন। তবে সে চিকিৎসা পরে। আপাতত যে আর্থিক সাহায্য পাওয়া যাচ্ছে তা দিয়ে কেমোথেরাপি চলবে।’’
 এক কুণাল-ঘনিষ্ঠের কথায়, ‘‘দাদা (কুণাল) জানেন, এই সাহায্য খুবই কম। কিন্তু দাদা চান আরও অনেকে সাহায্যের জন্য এগিয়ে আসুন।’’ ওই কুণাল-ঘনিষ্ঠ আরও বলেন, ‘‘দাদার মা ক্যানসারে আক্রান্ত। ঘটনাচক্রে শনিবারই অসুস্থ হয়ে পড়ায় তাঁকে হাসপাতালে ভর্তি করানো হয়েছে।’’